Marcinčin, Anton, poslanec NR SR (2010-12-01):
Vážený pán predseda, vážený pán minister, vážené panie poslankyne, vážení páni poslanci, dovoľte, aby som predniesol pozmeňujúci návrh poslancov Ivana Švejnu, Jozefa Kollára, Andreja Mateja a Antona Marcinčina k vládnemu návrhu zákona, ktorým sa mení a dopĺňa zákon č. 609/2007 Z. z. o spotrebnej dani z elektriny, uhlia a zemného plynu a o zmene a doplnení zákona č. 98/2004 Z. z. o spotrebnej dani z minerálneho oleja v znení neskorších predpisov, tlač 95. V súlade s ustanoveniami zákona Národnej rady č. 350/1996 Z. z. o rokovacom poriadku navrhujem vo vládnom návrhu zákona, ktorým sa mení a dopĺňa zákon č. 609/2007 Z. z. a o zmene a doplnení zákona č. 98/2004 Z. z., číslo parlamentnej tlače 95, vykonať nasledovné zmeny a doplnky: K čl. I 1. Za doterajší bod 3 sa vkladajú nové body 4 až 6, ktoré znejú: 4. V § 29 odsek 1 znie: „(1) Základom dane je množstvo zemného plynu vyjadrené v megawatthodinách (MWh) s výnimkou podľa ods. 2.“ 5. V § 29 sa za odsek 1 vkladá nový odsek 2, ktorý znie: „(2) Základom dane stlačeného zemného plynu použitého ako pohonná látka je množstvo zemného plynu vyjadrené v kilogramoch (kg).“ Doterajší odsek 2 sa označuje ako odsek 3. 6. V § 30 ods. 2 znie: „(2) Sadzba dane na zemný plyn sa ustanovuje, ak je a) používaný ako pohonná látka vo výške 0,141 eur/kg, b) používaný ako palivo na výrobu tepla vo výške 1,32 eura/MWh, c) dodaný na výrobu stlačeného zemného plynu vo výške 9,36 eura/MWh.“ Doterajšie body sa primerane prečíslujú. Odôvodnenie: vzhľadom k tomu, že mernou jednotkou stlačeného zemného plynu (CNG) v obchodnom styku je kilogram, je potrebné upraviť aj sadzbu spotrebnej dane, ak je CNG používané ako pohonná látka, a to z dôvodu, že pri prepočte MWh/kg by dochádzalo k nepresnostiam spôsobeným meniacou sa kvalitou zemného plynu (meniaca sa hustota a výhrevnosť zemného plynu). Súčasne je potrebné ustanoviť sadzbu dane na zemný plyn, ktorý bude dodávaný na výrobu tohto produktu, ktorý je možné ustanoviť v jednotkách MWh, keďže sa jedná o dodávky zemného plynu. (Jedná sa o osoby, ktoré nie sú daňovým dlžníkom, ani obchodníkom so zemným plynom.) Sadzby spotrebnej dane v oboch prípadoch navrhujem ustanoviť na úrovni minimálnej sadzby dane podľa Smernice Rady č. 2003/96/ES o reštrukturalizácii právneho rámca spoločenstva pre zdaňovanie energetických výrobkov a elektriny. 2. Za doterajší bod 10 sa vkladajú nové body 11 až 13, ktoré znejú: 3. 11. V § 36 odsek 3 znie: „(3) Daňový dlžník v daňovom priznaní uvedie: a) celkové množstvo zemného plynu, ktoré dodal, a to v megawatthodinách, alebo ak ide o stlačený zemný plyn v kilogramoch, b) množstvo zemného plynu v megawatthodinách z množstva zemného plynu podľa písm. a), z ktorého vznikla daňová povinnosť dodaním, c) množstvo zemného plynu v megawatthodinách z množstva zemného plynu podľa písm. a), ktoré dodal na účely oslobodené od dane, d) množstvo zemného plynu v megawatthodinách z množstva zemného plynu podľa písm. a), ktoré dodal bez dane, e) množstvo zemného plynu v megawatthodinách, z ktorého vznikla daňová povinnosť spotrebou, f) množstvo zemného plynu v megawatthodinách z množstva zemného plynu podľa písm. a), ktoré spotreboval na výrobu stlačeného zemného plynu, g) celkové množstvo zemného plynu v megawatthodinách, z ktorého vznikla daňová povinnosť, h) celkové množstvo zemného plynu v kilogramoch, ak ide o stlačený zemný plyn z množstva zemného plynu podľa písm. f), z ktorého vznikla daňová povinnosť, i) výslednú daň, ktorá pripadá na množstvo zemného plynu, z ktorého vznikla daňová povinnosť.“ 12. V § 38 sa odsek 1 dopĺňa písm. f), ktoré znie: „f) spotrebovaného na výrobu stlačeného zemného plynu“. 13. V § 38 sa za odsek 1 vkladá nový odsek 2, ktorý znie: „(2) Daňový dlžník je povinný priebežne viesť evidenciu množstva vyrobeného stlačeného zemného plynu v kilogramoch.“ Doterajší odsek 2 sa označuje ako odsek 3. Doterajšie body sa primerane prečíslujú. Odôvodnenie: Ide o legislatívno-technické úpravy súvisiace s bodom 1. O všetkých bodoch pozmeňujúceho a doplňujúceho návrhu navrhujeme hlasovať spoločne.